送安素處士高文悅
作者：蘇舜欽
朝代：宋

paragraphs: 皇天稔巨憝，羌虜稽顯戮。
廟算忽小醜，王師數傾衄。
秦民著暴斂，慘慘生意蹙。
賊氣愈張王，鋒銳不可觸。
帷幄監前敗，降心問白屋。
尺詔下中天，公車塞章牘。
策慮盡頗牧，勇决過賁育。
先生胸臆大，經術內自足。
逸韻脫滓塵，素節抱冰玉。
獨恥論兵戰，因時射君祿。
不唯吾志乖，亦使王道局。
放懷但文史，散髮自溪谷。
近臣上薦書，天子渴高躅。
旌帛三及門，不免至京轂。
萬鍾非所好，大議戛鈞軸。
孤鸞入紫煙，網罟安可束。
天風萬里長，沆瀣朝滿腹。
更期下翔集，以爲蒼生福。